CELEX: 32021D1886
Language: lt
Date: 2021-10-27 00:00:00
Title: Komisijos įgyvendinimo sprendimas (ES) 2021/1886 2021 m. spalio 27 d. kuriuo dėl „rescEU“ atsargų kaupimo pajėgumų cheminių, biologinių, radiologinių ir branduolinių incidentų srityje iš dalies keičiamas Įgyvendinimo sprendimas (ES) 2019/570 (pranešta dokumentu Nr. C(2021) 7570) (Tekstas svarbus EEE)

2021 10 29   
               
               
                  LT
               
               
                  Europos Sąjungos oficialusis leidinys
               
               
                  L 386/35
               
            
         KOMISIJOS ĮGYVENDINIMO SPRENDIMAS (ES) 2021/1886
         2021 m. spalio 27 d.
         kuriuo dėl „rescEU“ atsargų kaupimo pajėgumų cheminių, biologinių, radiologinių ir branduolinių incidentų srityje iš dalies keičiamas Įgyvendinimo sprendimas (ES) 2019/570
         
            
               (pranešta dokumentu Nr. C(2021) 7570)
            
         
         (Tekstas svarbus EEE)
         EUROPOS KOMISIJA,
         atsižvelgdama Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos sprendimą Nr. 1313/2013/ES dėl Sąjungos civilinės saugos mechanizmo (1), ypač į jo 32 straipsnio 1 dalies g punktą,
         kadangi:
         
                     (1)
                  
                  
                     Sprendime Nr. 1313/2013/ES išdėstoma teisinė „rescEU“ sistema. „rescEU“ yra Sąjungos lygmens pajėgumų rezervas, kuriuo siekiama suteikti pagalbą itin didelio masto situacijų atveju, kai bendrais nacionaliniu lygmeniu turimais pajėgumais ir Europos civilinės saugos rezervui valstybių narių skirtais pajėgumais neįmanoma užtikrinti veiksmingo reagavimo į gaivalines ir žmogaus sukeltas nelaimes;
                  
               
                     (2)
                  
                  
                     pagal Sprendimo Nr. 1313/2013/ES 12 straipsnio 2 dalį „rescEU“ pajėgumai nustatomi atsižvelgiant į nustatytą ir naujai atsirandančią riziką, bendrus pajėgumus ir trūkumus Sąjungos lygmeniu. Tame straipsnyje taip pat nustatytos keturios sritys, kurioms „rescEU“ turėtų būti skiriamas ypatingas dėmesys, t. y.: miškų gaisrų gesinimas iš oro, skubi medicininė pagalba ir cheminiai, biologiniai, radiologiniai ir branduoliniai (toliau – ChBRB) incidentai, taip pat transportas ir logistika;
                  
               
                     (3)
                  
                  
                     Komisijos įgyvendinimo sprendime (ES) 2019/570 (2) nustatyta pradinė „rescEU“ sudėtis – pajėgumai ir kokybės reikalavimai. Iki šiol rezervą „rescEU“ sudaro miškų gaisrų gesinimo iš oro pajėgumai, evakuacijos medicininėmis oro transporto priemonėmis pajėgumai, greitosios medicinos pagalbos komandos pajėgumai ir pajėgumas kaupti medicinines priemones ir (arba) asmenines apsaugos priemones (medicininių priemonių kaupimo pajėgumai), taip pat cheminio, biologinio, radiologinio ir branduolinio dekontaminavimo pajėgumai;
                  
               
                     (4)
                  
                  
                     iš nustatytos ir kylančios rizikos, taip pat pajėgumų ir trūkumų Sąjungos lygmeniu analizės matyti, kad reikalingi „rescEU“ atsargų kaupimo pajėgumai cheminių, biologinių, radiologinių ir branduolinių incidentų srityje (toliau – atsargų kaupimo pajėgumai ChBRB incidentų srityje);
                  
               
                     (5)
                  
                  
                     rezervo „rescEU“ sukurti atsargų kaupimo pajėgumai ChBRB incidentų srityje turėtų būti naudojami reaguojant į cheminius, biologinius, radiologinius ir branduolinius incidentus. Visa apimantys atsargų kaupimo pajėgumai ChBRB incidentų srityje turėtų suteikti pranašumą reaguoti į situacijas, kai panaudotos įvairios medžiagos, ir taip užtikrinti veiksmingą daugialypį reagavimą;
                  
               
                     (6)
                  
                  
                     pagrindinė „rescEU“ atsargų kaupimo pajėgumų ChBRB incidentų srityje užduotis – teikti ChBRB atsako priemones, pavyzdžiui, asmenines apsaugos priemones, prietaisus, laboratorinius reikmenis ir logistikos elementus, kurie gali būti naudojami reaguojant į cheminius, biologinius, radiologinius ir branduolinius incidentus. Tokios ChBRB atsako priemonės taip pat galėtų būti naudojamos greta kitų „rescEU“ pajėgumų, pasitelkiamų bet kokių atskirų ar bendrų cheminių, biologinių, radiologinių ir branduolinių medžiagų panaudojimo atveju, kiek tai susiję su infrastruktūra, pastatais, transporto priemonėmis, įranga ir kritiniais įrodymais, ir galėtų apimti gydymo ir kitas atitinkamas priemones, būtinas pirmojo reagavimo pajėgoms ir plačiajai visuomenei. Atsargų kaupimo pajėgumus ChBRB incidentų srityje turėtų papildyti medicininių priemonių atsargų kaupimo pajėgumai;
                  
               
                     (7)
                  
                  
                     pagal Sprendimo Nr. 1313/2013/ES 12 straipsnio 4 dalį „rescEU“ sudarantiems reagavimo pajėgumams keliami kokybės reikalavimai turi būti išdėstyti pasikonsultavus su valstybėmis narėmis;
                  
               
                     (8)
                  
                  
                     atsargų kaupimo pajėgumai ChBRB incidentų srityje turėtų būti sukurti siekiant reaguoti į mažai tikėtiną didelio poveikio riziką, vadovaujantis reikalavimus atitinkančių išlaidų kategorijomis, nurodytomis Įgyvendinimo sprendimo (ES) 2019/570 3e straipsnyje, ir pasikonsultavus su valstybėmis narėmis;
                  
               
                     (9)
                  
                  
                     siekiant teikti Sąjungos finansinę paramą tokių atsargų kaupimo pajėgumų ChBRB incidentų srityje plėtojimui pagal Sprendimo Nr. 1313/2013/ES 21 straipsnio 3 dalį, jų reikalavimus atitinkančios išlaidos turėtų būti nustatomos atsižvelgiant į to sprendimo Ia priede nustatytas kategorijas;
                  
               
                     (10)
                  
                  
                     todėl Įgyvendinimo sprendimas (ES) 2019/570 turėtų būti atitinkamai iš dalies pakeistas;
                  
               
                     (11)
                  
                  
                     šiame sprendime nustatytos priemonės atitinka Sprendimo Nr. 1313/2013/ES 33 straipsnio 1 dalyje nurodyto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas (ES) 2019/570 iš dalies keičiamas taip:
            
                        1)
                     
                     
                        2 straipsnio 2 dalis iš dalies keičiama taip:
                        
                                    a)
                                 
                                 
                                    g punktas pakeičiamas taip:
                                    
                                                „g)
                                             
                                             
                                                cheminio, biologinio, radiologinio ir branduolinio (ChBRB) dekontaminavimo pajėgumai;“
                                             
                                          
                              
                                    b)
                                 
                                 
                                    įrašomas šis h punktas:
                                    
                                                „h)
                                             
                                             
                                                atsargų kaupimo pajėgumai cheminių, biologinių, radiologinių ir branduolinių (ChBRB) incidentų srityje.“;
                                             
                                          
                              
                  
                        2)
                     
                     
                        3a straipsnis pakeičiamas taip:
                        
                           „3a straipsnis
                           Tinkamos finansuoti išlaidos, susijusios su „rescEU“ evakuacijos medicininėmis oro transporto priemonėmis pajėgumais, 3 rūšies greitosios medicinos pagalbos komandų pajėgumais, medicininių priemonių atsargų kaupimo, ChBRB dekontaminavimo ir atsargų kaupimo pajėgumais ChBRB incidentų srityje
                           Apskaičiuojant bendras reikalavimus atitinkančias rezervo „rescEU“ pajėgumų išlaidas atsižvelgiama į Sprendimo Nr. 1313/2013/ES Ia priede nurodytas visas išlaidų kategorijas.“;
                        
                     
                  
                        3)
                     
                     
                        3b, 3c ir 3f straipsniai panaikinami;
                     
                  
                        4)
                     
                     
                        3e straipsnio 3 ir 4 dalys pakeičiamos taip:
                        
                           „3.   2 straipsnio 2 dalies c–h punktuose nurodyti „rescEU“ pajėgumai sukuriami siekiant suvaldyti mažai tikėtiną didelio poveikio riziką.
                        
                        
                           4.   Jeigu pagal Sąjungos mechanizmą dislokuojami 2 straipsnio 2 dalies c–h punktuose nurodyti „rescEU“ pajėgumai, Sąjungos finansinė parama apima 100 proc. Sprendimo Nr. 1313/2013/ES 23 straipsnio 4b dalyje nurodytos veiklos išlaidų.“;
                        
                     
                  
                        5)
                     
                     
                        priedas iš dalies keičiamas pagal šio sprendimo priedą.
                     
                  
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2021 m. spalio 27 d.
            
               
                  Komisijos vardu
               
               Janez LENARČIČ
               
                  Komisijos narys
               
            
         
         
            (1)  OL L 347, 2013 12 20, p. 924.
         
            (2)  2019 m. balandžio 8 d. Komisijos įgyvendinimo sprendimas (ES) 2019/570, kuriuo nustatomos Europos Parlamento ir Tarybos sprendimo Nr. 1313/2013/ES įgyvendinimo taisyklės dėl „rescEU“ pajėgumų ir iš dalies keičiamas Komisijos įgyvendinimo sprendimas 2014/762/ES (OL L 99, 2019 4 10, p. 41).
      
      
         
            PRIEDAS
            Įgyvendinimo sprendimo (ES) 2019/570 priedas papildomas šiuo 8 skirsniu:
            „8.   Cheminio, biologinio, radiologinio ir branduolinio (ChBRB) atsako priemonių ir (arba) asmeninių apsaugos priemonių, skirtų suteikti pagalbą ChBRB incidento atveju, kaupimas
            
            
                        Užduotys
                     
                     
                        
                                    —
                                 
                                 
                                    ChBRB atsako priemonių, kurias sudaro asmeninės apsaugos priemonės, prietaisai, laboratoriniai reikmenys, logistikos elementai, bet jais neapsiribojant, atsargų kaupimas, taip pat kitų „rescEU“ pajėgumų, pavyzdžiui, ChBRB dekontaminavimo ir aptikimo, stebėjimo ir kontrolės pajėgumų, skirtų pasirengti ChBRB įvykiui ir reaguoti į jį, be kita ko, reaguojant į tarpvalstybines grėsmes sveikatai, papildymas ir rėmimas  (1).
                                 
                              
                  
                        Pajėgumai
                     
                     
                        
                                    —
                                 
                                 
                                    Medžiagos ir sistemos  (2), skirtos asmenims, infrastruktūrai, pastatams, transporto priemonėms, jautriai įrangai ir (arba) svarbiems įrodymams dekontaminuoti, įskaitant galimą užteršimą toksinėmis pramoninėmis cheminėmis medžiagomis, kariniams tikslams pritaikytomis medžiagomis, biologinėmis infekcinėmis medžiagomis (patogenais), biologiniais toksinais ir radionuklidais,
                                 
                              
                                    —
                                 
                                 
                                    aplinkos, į kurią gali patekti ChBRB medžiagų, saugumui užtikrinti naudojamos medžiagos ir prietaisai, skirti ChBRB medžiagoms aptikti, imti ėminius, atpažinti, stebėti ir kontroliuoti,
                                 
                              
                                    —
                                 
                                 
                                    medžiagos ir sistemos, būtinos taršai sustabdyti ir atliekoms bei kenksmingiems šalutiniams produktams tvarkyti, įskaitant užterštą vandenį ir drabužius,
                                 
                              
                                    —
                                 
                                 
                                    medžiagos ir sistemos, būtinos gaisrui lokalizuoti ir slopinti ChBRB įvykio atveju,
                                 
                              
                                    —
                                 
                                 
                                    medicininiai pirmosios eilės vaistai, vakcinos  (3), atitinkami generiniai greitosios diagnostikos rinkiniai ir ChBRB medžiagų priešnuodžiai (pvz., atropino ir jodo tabletės),
                                 
                              
                                    —
                                 
                                 
                                    pagalbinės ir vienkartinės medžiagos, pvz., vienkartiniai reikmenys, papildantys ChBRB atsako priemones, priežiūros ir atsargų papildymo (pvz., deguonies balionų užpildo) priemonės, įvairiais teršalais užterštų medžiagų talpyklos,
                                 
                              
                                    —
                                 
                                 
                                    su ChBRB incidentu susiję logistiniai paramos elementai, pvz., palapinės, logistikos konteineriai, nukentėjusiųjų vežimo įranga ir dekontaminavimo palapinės ligoninėse, bet jais neapsiribojant,
                                 
                              
                                    —
                                 
                                 
                                    asmeninės apsaugos priemonės  (4) ir jų regeneravimo ar papildymo sistemos, jei taikytina, skirtos asmenims, kurie laikomi rizikos grupei priklausančiais  (5) pirmosios linijos darbuotojais ir gyventojais,
                                 
                              
                                    —
                                 
                                 
                                    laboratoriniai reikmenys, įskaitant mėginių ėmimo medžiagas, laboratorinius reagentus, įrangą ir vienkartinius reikmenis  (6), siekiant užtikrinti laboratorijų pajėgumus, susijusius su ChBRB rizika,
                                 
                              
                                    —
                                 
                                 
                                    maišai ChBRB medžiagomis užterštų aukų palaikams gabenti,
                                 
                              
                                    —
                                 
                                 
                                    visi kiti reikmenys, atsižvelgiant į nustatytą riziką.
                                 
                              
                  
                        Pagrindinės sudedamosios dalys
                     
                     
                        
                                    —
                                 
                                 
                                    Deramos saugyklos Sąjungoje  (7) ir tinkama atsargų stebėsenos sistema,
                                 
                              
                                    —
                                 
                                 
                                    deramos procedūros, kuriomis užtikrinamas tinkamas pajėgumams priskiriamų produktų pakavimas, vežimas ir pristatymas, jei reikia,
                                 
                              
                                    —
                                 
                                 
                                    deramai parengtas personalas, galintis tvarkyti ir administruoti pajėgumams priskiriamus produktus,
                                 
                              
                                    —
                                 
                                 
                                    deramas atitikties tarptautiniams standartams ir veiklos modeliams, pavyzdžiui, ES, PSO ar NATO standartams, lygis, įskaitant, kai taikoma, atitinkamus Sąjungos teisės aktus.
                                 
                              
                  
                        Dislokavimas
                     
                     
                        
                                    —
                                 
                                 
                                    Parengtis išvykti ne vėliau kaip per 12 valandų nuo pasiūlymo priėmimo.
                                 
                              
                  
               (1)  Kaip nustatyta Sprendime Nr. 1082/2013/ES.
            
               (2)  Pavyzdžiui, asmeninių apsaugos priemonių regeneravimo ir papildymo sistemos.
            
               (3)  Vakcinų kokybės reikalavimai turėtų atitikti nurodytuosius 6 punkte.
            
               (4)  Apima šias kategorijas: i) akių apsaugos priemonės, ii) rankų apsaugos priemonės; iii) kvėpavimo takų apsaugos priemonės; iv) kūno apsaugos priemonės ir v) pėdų apsaugos priemonės, įvairių dydžių.
            
               (5)  Žr. 2 išnašą.
            
               (6)  Tai gali būti atvirkštinės transkripcijos polimerazės grandininės reakcijos (AT-PGR) reagentai, tokie kaip fermentai, RNR išskyrimo reagentai, RNR išskyrimo įrangos naudojimo laikas, PGR įrangos naudojimo laikas, pradmenų ir zondų reagentai, teigiamos kontrolės reagentai, PGR laboratoriniai vienkartiniai reikmenys (pvz., mėgintuvėliai ir lėkštelės) ir dezinfekavimo priemonės, be ne tik jie.
            
               (7)  Saugyklų logistikos tikslais sąvoka „Sąjungoje“ apima valstybių narių ir Sąjungos civilinės saugos mechanizme dalyvaujančių valstybių teritorijas.“